Berugte rondloperleeu Sylvester ontsnap weer uit wildtuinNico van der Walt, die Karoo Nasionale Park se parkbestuurder, by Sylvester toe hy verlede jaar uiteindelik gevang is. Foto: Verskaf. Die berugte rondloperleeu, Sylvester, wat verlede jaar uit die Karoo Nasionale Park ontsnap het en ná 25 dae op vrye voet weer gevang is, het Maandag weer ontsnap. Reynold Thakhuli, woordvoerder van SANParke, het Dinsdag aan Maroela Media gesê Sylvester, die naam wat omliggende boere hom gegee het ná sy eerste ontsnapping op 5 Junie, het vermoedelik weer op dieselfde manier ontsnap. “Swaar reënval het veroorsaak dat grond onder die heining weggespoel het en hy het weer deur ŉ gat onder die heining gekruip,” het Thakhuli gesê. “Sy spoor is sowat 20km buite die noordwestelike kant van die park opgemerk en hy het reeds ŉ koei op ŉ plaas gevang.” Thakhuli het gesê ŉ span van 14 mense, waaronder ŉ veearts, is op sy spoor. Ná sy vorige ontsnapping het SANParke vir hom ŉ satelliethalsband aangesit, wat deur die span gebruik word om na hom te soek. “ŉ Helikopter gaan ook ingespan word, aangesien dit lyk asof hy weer op pad is na die berge, waar die terrein dit moeilik maak om na hom te soek.” Thakhuli het gesê Sylvester se vorige soektog het SANParke R800 000 uit die sak gejaag. Maroela Media het destyds berig Sylvester, toe drie jaar oud, het tydens sy 25 dae op vrye voet 26 skape en ŉ koedoe gevang. Hy is uiteindelik 29 Junie omstreeks 17:00 in die Nuweveldberge, noordwes van Beaufort-Wes in die Wes-Kaap, aangekeer. “Ons het heeltyd ŉ helikopter en ŉ veearts op bystand gehad terwyl ons op sy spoor was. Toe hy gevind is, is die helikopter ontbied en hy is uit die lug uit met ŉ verdowingsmiddel geskiet,” het Thakhuli gesê. Sylvester is daarna teruggeneem na die reservaat, waar hy vir ŉ ruk lank in afsondering in ŉ spesiale kamp gehou is voordat hy weer in die reservaat vrygelaat is.